               EUROOPAN KOMISSIO
            Bryssel 3.6.2020
            COM(2020) 422 final
            Ehdotus
            EUROOPAN PARLAMENTIN JA NEUVOSTON PÄÄTÖS
            ennakoimattomiin menoihin varatun liikkumavaran käyttöönotosta vuonna 2020 humanitaarisen tuen jatkamiseksi pakolaisille Turkissa

               PERUSTELUT

               1.EHDOTUKSEN TAUSTA

               Vuosia 2014–2020 koskevan monivuotisen rahoituskehyksen vahvistamisesta 2 päivänä joulukuuta 2013 annetun neuvoston asetuksen (EU, Euratom) N:o 1311/2013
                  1
               , jäljempänä ’rahoituskehysasetus’, nojalla voidaan ottaa käyttöön ennakoimattomiin menoihin varattu liikkumavara, joka on enintään 0,03 prosenttia EU28:n bruttokansantulosta, viimeisenä keinona ennalta arvaamattomiin olosuhteisiin reagoimista varten. Vuotta 2020 koskevassa monivuotisen rahoituskehyksen teknisessä mukautuksessa
                  2
                (rahoituskehysasetuksen 6 artikla) ennakoimattomiin menoihin varatun liikkumavaran absoluuttinen määrä vuodeksi 2020 on 5 096,8 miljoonaa euroa.

               Komissio esittää tänään lisätalousarvioesityksen (LTE) nro 5/2020
                  3
               , jonka tarkoituksena on jatkaa tuen antamista pakolaisille ja heitä vastaanottaville yhteisöille Jordaniassa, Libanonissa ja Turkissa Syyrian kriisin johdosta. Komissio ehdottaa tässä lisätalousarvioesityksessä, että otsakkeessa 4 (Globaali Eurooppa) osoitetaan 100 miljoonaa euroa maksusitoumusmäärärahoina selviytymiskykyä kehittävään tukeen pakolaisille ja heitä vastaanottaville yhteisöille Jordaniassa ja Libanonissa sekä 485 miljoonaa euroa maksusitoumusmäärärahoina sen varmistamiseen, että voidaan jatkaa kiireellistä humanitaarista tukea pakolaisille Turkissa.

               Tarkasteltuaan perusteellisesti mahdollisuuksia kohdentaa uudelleen merkittäviä määrärahamääriä otsakkeen 4 (Globaali Eurooppa) sisällä komissio totesi, että määrärahoja ei ole enää mahdollista kohdentaa uudelleen vuonna 2020. Otsakkeessa vielä kohdentamatta oleva liikkumavara (103,4 miljoonaa euroa) mahdollistaa ainoastaan 100 miljoonan euron maksusitoumusmäärärahojen osoittamisen selviytymiskykyä kehittävään tukeen pakolaisia vastaanottaville yhteisöille Jordaniassa ja Libanonissa. Liikkumavarasta jäljelle jäävä osa (3,4 miljoonaa euroa) ei kuitenkaan riitä kattamaan kiireellistä humanitaarista apua, jota tarvitaan pakolaisille Turkissa.

               Koska rahoituskehysasetukseen sisältyvien kahden muun erityisrahoitusvälineen (maksusitoumusmäärärahojen kokonaisliikkumavara ja joustoväline) määrärahat on käytetty kokonaisuudessaan, komissio ehdottaa, että ennakoimattomiin menoihin varatusta vuoden 2020 liikkumavarasta otetaan viimeisenä keinona käyttöön 481,6 miljoonaa euroa, jotka otetaan Euroopan unionin varainhoitovuoden 2020 yleiseen talousarvioon otsakkeen 4 maksusitoumusmäärärahojen enimmäismäärän lisäksi. Näin voidaan varmistaa, että kyseisen otsakkeen menoihin liittyvät maksusitoumusmäärärahat voidaan rahoittaa kokonaisuudessaan.

               2.KÄYTTÖÖNOTON PERUSTELUT

               2.1.JOHDANTO

               EU:n ja Turkin julkilausuman mukaan komissio ja jäsenvaltiot sitoutuivat osoittamaan Turkin-pakolaisavun koordinointivälineen kautta Turkissa oleville pakolaisille vuosiksi 2016–2019 EU:n apua kahdessa erässä yhteensä 6 miljardia euroa. Kaikki välineen toimintamäärärahat on sidottu kokonaan, ja hankinnat on tarkoitus saada päätökseen vuoden 2020 aikana. Maksujen määrä oli huhtikuun 2020 lopussa 3,2 miljardia euroa.

               Toisella 3 miljardin euron erällä on tarkoitus varmistaa koordinointivälineen kestävyys ja välineestä rahoitettavien aloitteiden asteittainen ja hallittu siirtäminen Turkin viranomaisille. Turkin viranomaiset eivät kuitenkaan vielä kykene jatkamaan tarvittavan tuen tarjoamista keskipitkällä ja pitkällä aikavälillä noin neljälle miljoonalle Turkissa olevalle pakolaiselle. Turkki pyysi maaliskuussa 2019 EU–Turkki-assosiaationeuvoston kokouksessa EU:lta tukea pakolaisten auttamiseksi koordinointivälineen ulkopuolella. Myös useat jäsenvaltiot ovat viime kuukausina pyytäneet tuen jatkamista pakolaisille Turkissa. Covid-19-pandemian seurauksena Turkin taloudellinen tilanne heikkenee, ja kriisi vaikuttaa haavoittuvassa asemassa oleviin pakolaisiin erityisen vakavasti.

               Sen vuoksi ja jotta voidaan estää kahden keskeisen EU:n humanitaarisen tukihankkeen (hätätilanteiden sosiaalinen turvaverkko ja koulutusta tukeva ehdollinen rahansiirto-ohjelma) keskeytyminen, jolla olisi vakavia humanitaarisia ja poliittisia seurauksia, on kiireesti järjestettävä tarvittavat resurssit näiden kahden hankkeen rahoittamiseksi myös jatkossa.

               Hätätilanteiden sosiaalinen turvaverkko tarjoaa kuukausittain käteisavustuksia noin 1,7 miljoonalle pakolaiselle, ja sen määrärahojen arvioidaan loppuvan viimeistään maaliskuussa 2021. Näin ollen tarvitaan 400 miljoonaa euroa, jotta hanketta voidaan jatkaa vuoden 2021 loppuun.

               Koulutusta tukevasta ehdollisesta rahansiirto-ohjelmasta tarjotaan käteisavustuksia pakolaisperheille, joiden lapset käyvät koulua työnteon sijasta. Ohjelmaa koskeva nykyinen sopimus päättyy syyskuussa 2020. Jotta ohjelmaa voidaan jatkaa vielä vuoden ajan joulukuun 2021 loppuun, tarvitaan kiireesti 85 miljoonaa euroa.

               2.2.ENNAKOIMATTOMIIN MENOIHIN VARATTU LIIKKUMAVARA VIIMEISENÄ KEINONA

               Rahoituskehysasetuksen 13 artiklan 1 kohdassa määritellään ennakoimattomiin menoihin varattu liikkumavara viimeiseksi keinoksi ennalta arvaamattomiin olosuhteisiin reagoimista varten. Komissio on analysoinut talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen
                  4
                14 kohdan mukaisesti mahdollisuutta kohdentaa uudelleen merkittäviä määrärahamääriä otsakkeen 4 (Globaali Eurooppa) sisällä ja todennut, että otsakkeessa ei ole enää mahdollista kohdentaa määrärahoja uudelleen vuonna 2020.

               Koska otsakkeessa käytettävissä oleva kohdentamaton liikkumavara (3,4 miljoonaa euroa) ei riitä rahoittamaan ehdotettua maksusitoumusmäärärahojen lisäystä ja koska sekä joustoväline että maksusitoumusmäärärahojen kokonaisliikkumavara on jo käytetty kokonaan vuonna 2020, ennakoimattomiin menoihin varatun liikkumavaran käyttöönotto on viimeinen ja ainoa käytettävissä oleva keino rahoittaa jäljellä olevat otsakkeen 4 enimmäismäärän ylittävät lisämenot, kuten talousarvioesityksessä nro 5/2020 ehdotetaan.

               2.3.ENNALTA ARVAAMATTOMIEN OLOSUHTEIDEN VAIKUTUS TALOUSARVIOON VUONNA 2020

               Komissio ehdottaa, että ennakoimattomiin menoihin varatusta liikkumavarasta otetaan käyttöön 481,6 miljoonaa euroa kattamaan lisätarpeet, jotka aiheutuvat kiireellisen humanitaarisen tuen jatkamisesta Turkissa oleville pakolaisille.

               Vastaavat maksumäärärahat voidaan kattaa maksumäärärahojen enimmäismäärän sisällä. Tämän vuoksi maksumäärärahojen osalta ei ole tarpeen ottaa käyttöön ennakoimattomiin menoihin varattua liikkumavaraa.

               3.ENNAKOIMATTOMIIN MENOIHIN VARATUSTA LIIKKUMAVARASTA KÄYTTÖÖN OTETUN MÄÄRÄN KATTAMINEN MONIVUOTISEN RAHOITUSKEHYKSEN ENIMMÄISMÄÄRISTÄ

               Ennakoimattomiin menoihin varatun liikkumavaran käyttöönotolla saadut määrät on rahoituskehysasetuksen 13 artiklan 3 kohdan mukaan katettava kokonaan liikkumavaroilla kuluvana varainhoitovuonna tai tulevina varainhoitovuosina.

               Katettuja määriä ei rahoituskehysasetuksen 13 artiklan 4 kohdan mukaan saa ottaa uudelleen käyttöön monivuotisen rahoituskehyksen yhteydessä, jotta ei ylitetä maksusitoumus- ja maksumäärärahojen kokonaisenimmäismääriä, jotka on vahvistettu monivuotisessa rahoituskehyksessä kuluvaa varainhoitovuotta ja tulevia varainhoitovuosia varten. Näin ollen ennakoimattomiin menoihin varatun liikkumavaran käyttöönotossa otsakkeen 4 vuoden 2020 maksusitoumusmäärärahoja varten sekä käyttöön otetun määrän kattamisessa on noudatettava maksusitoumusmäärärahojen kokonaisenimmäismäärää vuonna 2020, joka on nykyisen monivuotisen rahoituskehyksen viimeinen soveltamisvuosi.

               Komissio ehdottaa, että otsakkeen 4 menojen ehdotettu lisäys katetaan otsakkeen 5 (Hallinto) ja otsakkeen 2 (Kestävä kasvu: luonnonvarat) menojen enimmäismääriin nähden käytettävissä olevasta kohdentamattomasta liikkumavarasta.

               Käyttöön otetun määrän kattamisen jälkeen otsakkeen 2 (Kestävä kasvu: luonnonvarat) menojen enimmäismäärään nähden jäisi vielä 48,7 miljoonan euron liikkumavara.

               Muissa otsakkeissa ei jää liikkumavaraa menojen enimmäismäärin nähden.

               Koko monivuotisen rahoituskehyksen maksusitoumusmäärärahojen enimmäismäärä ei muutu.

               4.LISÄTIEDOT

               Euroopan parlamenttia ja neuvostoa muistutetaan siitä, että tämä päätös on julkaistava Euroopan unionin virallisessa lehdessä viimeistään lisätalousarvioesityksen nro 5/2020 julkaisemisen yhteydessä rahoituskehysasetuksen 13 artiklan 1 kohdan viimeisen virkkeen mukaisesti.

               Ehdotus

               EUROOPAN PARLAMENTIN JA NEUVOSTON PÄÄTÖS

               ennakoimattomiin menoihin varatun liikkumavaran käyttöönotosta vuonna 2020 humanitaarisen tuen jatkamiseksi pakolaisille Turkissa

               EUROOPAN PARLAMENTTI JA EUROOPAN UNIONIN NEUVOSTO, jotka

               ottavat huomioon Euroopan unionin toiminnasta tehdyn sopimuksen,

               ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen
                  5
                ja erityisesti sen 14 kohdan,

               ottavat huomioon Euroopan komission ehdotuksen,

               sekä katsovat seuraavaa:

               (1) Neuvoston asetuksen (EU, Euratom) N:o 1311/2013
                  6
                13 artiklassa asetetaan ennakoimattomiin menoihin varattu liikkumavara, joka on enintään 0,03 prosenttia unionin bruttokansantulosta.

               (2) Komissio on laskenut asetuksen (EU, Euratom) N:o 1311/2013 6 artiklan mukaisesti ennakoimattomiin menoihin varatun liikkumavaran ehdottoman määrän vuodeksi 2020.
                  7

               (3) Sen jälkeen, kun on tarkasteltu kaikkia muita taloudellisia mahdollisuuksia reagoida ennakoimattomiin olosuhteisiin monivuotisen rahoituskehyksen otsakkeen 4 (Globaali Eurooppa) maksusitoumusmäärärahojen vuoden 2020 enimmäismäärän puitteissa, ja koska vuonna 2020 ei ole käytettävissä muita erityisrahoitusvälineitä tällaisiin olosuhteisiin reagoimiseksi, on tarpeen ottaa käyttöön varoja ennakoimattomiin menoihin varatusta liikkumavarasta siten, että kasvatetaan unionin varainhoitovuoden 2020 yleisen talousarvion maksusitoumusmäärärahoja ylittämällä monivuotisen rahoituskehyksen otsakkeen 4 enimmäismäärä, jotta voidaan tarjota kiireesti humanitaarista apua pakolaisille Turkissa..

               (4) Kun otetaan huomioon tämä hyvin erityinen tilanne, asetuksen (EU, Euratom) N:o 1311/2013 13 artiklan 1 kohdassa tarkoitettu viimeistä keinoa koskeva edellytys täyttyy.

               (5) Tämä päätös liittyy rahoitukseen, joka sisältyy lisätalousarvioon nro 5 Euroopan unionin yleiseen talousarvioon varainhoitovuodeksi 2020. Jotta voidaan varmistaa yhdenmukaisuus kyseisen lisätalousarvion kanssa, tätä päätöstä olisi sovellettava päivästä, jona lisätalousarvio hyväksytään,

               OVAT HYVÄKSYNEET TÄMÄN PÄÄTÖKSEN:

               1 artikla

               Ennakoimattomiin menoihin varatusta liikkumavarasta otetaan varainhoitovuotta 2020 koskevaa unionin yleistä talousarviota varten käyttöön 481 572 239 euroa maksusitoumusmäärärahoina ylittämällä monivuotisen rahoituskehyksen otsakkeen 4 (Globaali Eurooppa) maksusitoumusmäärärahojen enimmäismäärä.

               2 artikla

               Edellä 1 artiklassa tarkoitettu 481 572 239 euron määrä katetaan varainhoitovuoden 2020 maksusitoumusmäärärahojen enimmäismäärään nähden seuraavissa rahoituskehyksen otsakkeissa jäävistä liikkumavaroista:

               a)otsake 5 (Hallinto): 16 248 368 euroa;

               b)otsake 2 (Kestävä kasvu: luonnonvarat): 465 323 871 euroa.

               3 artikla

               Tämä päätös tulee voimaan päivänä, jona se julkaistaan Euroopan unionin virallisessa lehdessä.

               Sitä sovelletaan … päivästä ...kuuta ... [sen hyväksymispäivästä**].

               Tehty Brysselissä

                  Euroopan parlamentin puolesta
                        Neuvoston puolesta

                  Puhemies
                        Puheenjohtaja

                  [** Parlamentti lisää päivämäärän ennen julkaisemista EUVL:ssä.]

                     (1)

                        EUVL L 347, 20.12.2013, s. 884.

                     (2)

                        COM(2020) 173, 2.4.2020.

                     (3)

                        COM(2020) 421, 3.6.2020.

                     (4)

                        EUVL C 373, 20.12.2013, s. 1.

                     (5)

                        EUVL C 373, 20.12.2013, s. 1.

                     (6)

                        Neuvoston asetus (EU, Euratom) N:o 1311/2013, annettu 2 päivänä joulukuuta 2013, vuosia 2014–2020 koskevan monivuotisen rahoituskehyksen vahvistamisesta (EUVL L 347, 20.12.2013, s. 884).

                     (7)

                        Komission tiedonanto neuvostolle ja Euroopan parlamentille – Erityisrahoitusvälineitä koskeva tekninen mukautus vuodeksi 2020 (COM(2020) 173, 2.4.2020).


               EUROOPAN KOMISSIO
            Bryssel 22.3.2021
            COM(2021) 132 final
            2021/0067(NLE)
            Ehdotus
            NEUVOSTON PÄÄTÖS
            Euroopan unionin, Euroopan atomienergiayhteisön ja niiden jäsenvaltioiden sekä Georgian välisellä assosiaatiosopimuksella perustetussa kauppaan liittyvien kysymysten kokoonpanossa olevassa assosiaatiokomiteassa Euroopan unionin puolesta otettavasta kannasta Georgian hallituksen hyväksymää julkisiin hankintoihin liittyvän lainsäädännön täytäntöönpanemiseksi laadittua kattavaa etenemissuunnitelmaa koskevaan myönteiseen lausuntoon ja assosiaatiosopimuksen liitteessä XVI-B vahvistetun 1. vaiheen päätökseen saattamisen tunnustamisesta

               PERUSTELUT

               1.Ehdotuksen kohde

               Tämä ehdotus koskee päätöstä kauppaan liittyvien kysymysten kokoonpanossa olevassa EU–Georgia-assosiaatiokomiteassa unionin puolesta otettavasta kannasta ja assosiaatiosopimuksen liitteessä XVI-B vahvistetun 1. vaiheen loppuun saattamisen tunnustamisesta. Kyseinen kanta koskee sellaisen päätöksen hyväksymistä, jossa Georgian hallituksen hyväksymälle julkisiin hankintoihin liittyvän lainsäädännön täytäntöönpanemiseksi laaditulle kattavalle etenemissuunnitelmalle annetaan myönteinen lausunto.

               Lisäksi tämä ehdotus koskee päätöstä EU–Georgia-assosiaationeuvostossa unionin puolesta otettavasta kannasta siihen, annetaanko osapuolille nykyistä laajempi markkinoillepääsy assosiaatiosopimuksen IV osaston mukaisesti.

               2.Ehdotuksen tausta

               2.1.Assosiaatiosopimus

               Euroopan unionin, Euroopan atomienergiayhteisön ja niiden jäsenvaltioiden sekä Georgian välisellä assosiaatiosopimuksella
                  1
               , jäljempänä ’sopimus’, perustetaan pitkälle menevä ja laaja-alainen vapaakauppa-alue, jäljempänä ’DCFTA’, taloudellisten ja kaupallisten suhteiden parantamista koskevien edellytysten vahvistamiseksi. Yksi näistä edellytyksistä on julkisia hankintoja koskevan lainsäädännön asteittainen lähentäminen. Sopimus tuli kokonaisuudessaan voimaan 1. heinäkuuta 2016.

               2.2.Kauppaan liittyvien kysymysten kokoonpanossa oleva assosiaatiokomitea

               Kauppaan liittyvien kysymysten kokoonpanossa oleva assosiaatiokomitea perustetaan sopimuksen 408 artiklan 4 kohdalla, ja se hoitaa sille sopimuksen IV osastossa annettuja tehtäviä eli kauppaa ja kaupan liitännäistoimenpiteitä.

               Sopimuksen 408 artiklan 3 kohdan mukaan assosiaatiokomitealla on valtuudet tehdä päätöksiä sopimuksessa määrätyissä tapauksissa. Assosiaatiokomitean päätökset ovat sitovia, ja osapuolet toteuttavat asianmukaiset toimenpiteet niiden täytäntöönpanemiseksi. Assosiaatiokomitea tekee päätöksensä osapuolten yhteisellä sopimuksella ottaen huomioon osapuolten sisäiset menettelyt.

               2.3.Assosiaationeuvosto

               Assosiaationeuvosto perustetaan sopimuksen 404 artiklalla. Se seuraa ja valvoo sopimuksen soveltamista ja täytäntöönpanoa sekä tarkastelee määräajoin sopimuksen toimivuutta suhteessa sen tavoitteisiin. Sen lisäksi, että assosiaationeuvosto seuraa ja valvoo sopimuksen soveltamista ja täytäntöönpanoa, se tarkastelee kaikkia sopimukseen liittyviä tärkeitä kysymyksiä sekä muita molemmille osapuolille tärkeitä kahdenvälisiä tai kansainvälisiä kysymyksiä.

               Sopimuksen 406 artiklan mukaan assosiaationeuvostolla on valtuudet tehdä sopimuksen puitteissa päätöksiä, jotka sitovat osapuolia. Sopimuksen 419 artiklan 5 kohdassa määrätään erityisesti, että jos osapuolet ovat yhtä mieltä siitä, että sopimuksen IV osaston (Kauppa ja kaupan liitännäistoimenpiteet) soveltamisalaan kuuluvat tarvittavat toimenpiteet on pantu täytäntöön ja että niitä sovelletaan, assosiaationeuvosto päättää sille sopimuksen 406 ja 408 artiklalla annettujen valtuuksien nojalla sopimuksen IV osastossa määrätystä markkinoiden avaamisen laajentamisesta.

               Assosiaationeuvoston päätökset ovat sitovia, ja osapuolet toteuttavat asianmukaiset toimenpiteet niiden täytäntöönpanemiseksi. Assosiaationeuvosto hyväksyy päätöksensä ja antaa suosituksensa osapuolten yhteisellä sopimuksella sen jälkeen, kun ne ovat saattaneet päätökseen omat sisäiset menettelynsä.

               2.4.Kauppaan liittyvien kysymysten kokoonpanossa olevan assosiaatiokomitean suunniteltu säädös

               Suunnitellun säädöksen tarkoituksena on antaa myönteinen lausunto Georgian hallituksen äskettäin hyväksymästä julkisia hankintoja koskevasta kattavasta uudistussuunnitelmasta ja tunnustaa, että sopimuksen liitteessä XVI-B vahvistettu 1. vaihe (institutionaalisia uudistuksia, sääntelyn lähentämistä ja markkinoillepääsyä koskeva alustava aikataulu) on saatettu päätökseen.

               EU:n ja Georgian välisen DCFTA-sopimuksen liitteessä XVI-B vahvistetaan seuraavat vaatimukset 1. vaiheen päätökseen saattamiselle:

               ·Sopimuksen 143 artiklan 2 kohdan ja 144 artiklan täytäntöönpano

               ·Sopimuksen 145 artiklassa määrätyn uudistusstrategian hyväksyminen

               Ensimmäisen vaatimuksen osalta 143 artiklan 2 kohdassa todetaan, että Georgia nimittää erityisesti:

               ·keskushallinnon tason toimeenpanevan elimen, jonka tehtävänä on taata johdonmukainen politiikka ja sen toteutus kaikilla julkisiin hankintoihin liittyvillä aloilla. Kyseinen elin helpottaa ja koordinoi tämän luvun täytäntöönpanoa ja ohjaa asteittaista lähentämistä sopimuksen liitteessä XVI-B tarkoitettuun unionin säännöstöön;

               ·puolueettoman ja riippumattoman elimen, jonka tehtävänä on hankintaviranomaisten tai -yksiköiden julkisten hankintojen yhteydessä tekemien päätösten uudelleentarkastelu. Tässä yhteydessä ”riippumaton” tarkoittaa sitä, että elimen on oltava julkinen viranomainen, joka on erillinen kaikista hankintayksiköistä ja talouden toimijoista. Kyseisen elimen tekemiin päätöksiin voidaan soveltaa oikeudellista valvontaa.

               Ensimmäinen toimenpide saatiin päätökseen 23. huhtikuuta 2014 valtioneuvoston asetuksella nro 306 ja toinen toimenpide 2. heinäkuuta 2020 Georgian lailla nro 6730.

               Sopimuksen 144 artiklan mukaan osapuolten on täytettävä kaikki hankintasopimusten tekemistä koskevat perussäännöt julkaisemista, hankintasopimusten tekemistä ja oikeussuojaa koskevien mainitun artiklan 2–15 kohdan mukaisesti. Kyseiset perussäännöt johtuvat suoraan julkisia hankintoja koskevista säännöistä ja periaatteista, sellaisina kuin ne sisältyvät julkisia hankintoja koskevaan unionin säännöstöön, mukaan lukien syrjimättömyyden, tasa-arvoisen kohtelun, avoimuuden ja suhteellisuuden periaate.

               Kyseiset periaatteet on sisällytetty Georgian julkisia hankintoja koskeviin sääntöihin, sillä Georgia otti käyttöön sähköisen hankintajärjestelmän vuonna 2010 ja hyväksyi 6. huhtikuuta 2017 lain nro 617 julkisista hankinnoista annetun lain muuttamisesta.

               Liitteessä XVI-B vahvistetun 1. vaiheen toisen vaatimuksen osalta on tarpeen hyväksyä sopimuksen 145 artiklassa määrätty etenemissuunnitelma. Assosiaatiosopimuksen 145 artiklan 1 kohdassa määrätään, että Georgia toimittaa ennen asteittaisen lähentämisen aloittamista kauppaan liittyvien kysymysten kokoonpanossa olevalle assosiaatiokomitealle kattavan etenemissuunnitelman sopimuksen IV osaston 8 luvun täytäntöönpanemiseksi sekä aikataulut ja välitavoitteet. Kyseisessä asiakirjassa, jonka on assosiaatiosopimuksen mukaan noudatettava liitteessä XVI-B vahvistettuja vaiheita ja aikatauluja, on oltava kaikki lainsäädännön lähentämistä unionin säännöstöön ja institutionaalisten valmiuksien kehittämistä koskevat uudistukset.

               Georgian hallitus hyväksyi etenemissuunnitelman DCFTA-sopimuksen soveltamisalaan kuuluvien Georgian ja EU:n välisten velvoitteiden mukaisista julkisten hankintojen alalle suunnitteluista muutoksista 31. maaliskuuta 2016 annetulla Georgian valtioneuvoston asetuksella nro 536. Kyseistä asetusta muutettiin 22. tammikuuta 2018 annetulla valtioneuvoston asetuksella nro 154 ja 12. kesäkuuta 2020 annetulla valtioneuvoston asetuksella nro 974. Etenemissuunnitelma täyttää 145 artiklan 1 kohdassa määrätyt vaatimukset.

               Suunnitellusta säädöksestä tulee osapuolia sitova sopimuksen 145 artiklan 2 kohdan mukaisesti. Mainitussa kohdassa määrätään, että ”kauppaan liittyvien kysymysten kokoonpanossa olevan assosiaatiokomitean myönteisen lausunnon jälkeen kyseistä etenemissuunnitelmaa pidetään viiteasiakirjana tämän luvun täytäntöönpanemiseksi. Euroopan unioni tekee parhaansa avustaakseen Georgiaa etenemissuunnitelman täytäntöönpanossa.” Sopimuksen 146 artiklan 3 kohdan mukaan liitteessä XVI-B vahvistetun 1. vaiheen päätökseen saattamisen tunnustamisen jälkeen kauppaan liittyvien kysymysten kokonpanossa oleva assosiaatiokomitea voi siirtyä seuraavaan vaiheeseen.

               2.5.Suunniteltu assosiaationeuvoston päätös markkinoillepääsystä

               Kun 1. vaiheen päätökseen saattaminen on tunnustettu, assosiaationeuvosto tekee 146 artiklan 2 kohdan ja 419 artiklan 5 kohdan sekä liitteessä XVI-B olevan institutionaalisia uudistuksia, sääntelyn lähentämistä ja markkinoillepääsyä koskevan aikataulun mukaisesti päätöksen vastavuoroisen markkinoillepääsyn myöntämisestä keskushallinnon viranomaisten tavarahankintoihin.

               3.Unionin puolesta otettavat kannat

               Kauppaan liittyvien kysymysten kokoonpanossa olevassa assosiaatiokomiteassa unionin puolesta otettavan kannan tarkoituksena on antaa myönteinen lausunto Georgian hallituksen hyväksymästä julkisiin hankintoihin liittyvän lainsäädännön täytäntöönpanemiseksi laaditusta kattavasta etenemissuunnitelmasta.

               Lisäksi sen tavoitteena on tunnustaa, että koska Georgia on hyväksynyt kattavan uudistusstrategian 145 artiklan mukaisesti ja tunnustanut sopimuksen 143 artiklan 2 kohdan ja 144 artiklan täytäntöönpanon, se on saattanut päätökseen assosiaatiosopimuksen liitteessä XVI-B vahvistetun 1. vaiheen (institutionaalisia uudistuksia, sääntelyn lähentämistä ja markkinoillepääsyä koskeva alustava aikataulu).

               Sopimuksen 145 artiklan 2 kohdassa määrätään, että kauppaan liittyvien kysymysten kokoonpanossa olevan assosiaatiokomitean antaman myönteisen lausunnon jälkeen kyseistä etenemissuunnitelmaa pidetään viiteasiakirjana sopimuksen IV osaston 8 luvun täytäntöönpanemiseksi.

               Assosiaationeuvostossa unionin puolesta otettavan kannan tarkoituksena on päättää osapuolten markkinoillepääsyn laajentamisesta sopimuksen IV osaston mukaisesti.

               Kyseisiä päätöksiä olisi tarkasteltava laajemmassa yhteydessä ottaen huomioon EU:n ja Georgian pyrkimykset lähentää lainsäädäntöään esimerkiksi julkisten hankintojen alalla, jotta edellytykset talous- ja kauppasuhteiden parantamiselle voitaisiin vahvistaa.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ’säädökset, joilla on oikeusvaikutuksia’ käsittää myös sellaiset säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  2
               .

               4.1.2.Soveltaminen käsillä olevassa asiassa

               Kauppaan liittyvien kysymysten kokoonpanossa oleva assosiaatiokomitea on sopimuksella eli Euroopan unionin, Euroopan atomienergiayhteisön ja niiden jäsenvaltioiden sekä Georgian välisellä assosiaatiosopimuksella perustettu elin.

               Säädös, joka kauppaan liittyviä kysymyksiä käsittelevässä kokoonpanossa olevan assosiaatiokomitean on määrä antaa, on säädös, jolla on oikeusvaikutuksia. Suunniteltu säädös on sitova kansainvälisen oikeuden nojalla sopimuksen 408 artiklan 3 kohdan mukaisesti.

               Vastavuoroisen markkinoillepääsyn myöntämistä koskevalla assosiaationeuvoston päätöksellä on sopimuksen 406 artiklan 1 kohdan nojalla oikeusvaikutuksia allekirjoittajien alueilla.

               Suunnitelluilla säädöksillä ei täydennetä eikä muuteta sopimuksen institutionaalisia rakenteita.

               Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsillä olevassa asiassa

               Suunnitellun säädöksen pääasiallinen tavoite ja sisältö liittyvät unionin yhteisen kauppapolitiikan täytäntöönpanon varmistamiseen.

               Sen vuoksi päätösehdotuksen aineellinen oikeusperusta on SEUT-sopimuksen 207 artiklan 4 kohdan ensimmäinen alakohta.

               4.3.Päätelmät

               Ehdotetun päätöksen oikeusperustana olisi oltava SEUT-sopimuksen 207 artiklan 4 kohdan ensimmäinen alakohta yhdessä sen 218 artiklan 9 kohdan kanssa.

               5.Suunniteltujen päätösten julkaiseminen

               Sopimuksen 145 artiklan 2 kohdan mukaan kauppaan liittyviä kysymyksiä käsittelevässä kokoonpanossa olevan assosiaatiokomitean säädökseen sisältyy Georgian viranomaisten hyväksymä etenemissuunnitelma, jota pidetään viiteasiakirjana sopimuksen IV osaston 8 luvun täytäntöönpanemiseksi, ja siinä tunnustetaan liitteessä XVI-B (institutionaalisia uudistuksia, sääntelyn lähentämistä ja markkinoillepääsyä koskeva alustava aikataulu) vahvistetun 1. vaiheen päätökseen saattaminen. Assosiaationeuvoston päätös vastavuoroisen markkinoillepääsyn myöntämisestä tuo mukanaan oikeuksia ja velvoitteita. Sen vuoksi on aiheellista julkaista säädökset Euroopan unionin virallisessa lehdessä niiden hyväksymisen jälkeen.

               2021/0067 (NLE)

               Ehdotus

               NEUVOSTON PÄÄTÖS

               Euroopan unionin, Euroopan atomienergiayhteisön ja niiden jäsenvaltioiden sekä Georgian välisellä assosiaatiosopimuksella perustetussa kauppaan liittyvien kysymysten kokoonpanossa olevassa assosiaatiokomiteassa Euroopan unionin puolesta otettavasta kannasta Georgian hallituksen hyväksymää julkisiin hankintoihin liittyvän lainsäädännön täytäntöönpanemiseksi laadittua kattavaa etenemissuunnitelmaa koskevaan myönteiseen lausuntoon ja assosiaatiosopimuksen liitteessä XVI-B vahvistetun 1. vaiheen päätökseen saattamisen tunnustamisesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Unioni teki Euroopan unionin, Euroopan atomienergiayhteisön ja niiden jäsenvaltioiden sekä Georgian välisen assosiaatiosopimuksen
                  3
               , jäljempänä ’sopimus’, neuvoston päätöksellä (EU) 2016/838
                  4
               , ja sopimus tuli voimaan 1 päivänä heinäkuuta 2016.

               (2)Sopimuksen 145 artiklan 1 kohdassa määrätään, että Georgian olisi esitettävä kauppaan liittyvien kysymysten kokoonpanossa olevalle assosiaatiokomitealle kattava etenemissuunnitelma julkisiin hankintoihin liittyvän lainsäädännön täytäntöönpanemiseksi sekä aikataulut ja välitavoitteet, joihin olisi sisällyttävä kaikki uudistukset, jotka liittyvät lainsäädännön lähentämiseen unionin säännöstöön.

               (3)Sopimuksen 145 artiklan 2 kohdan nojalla kauppaan liittyvien kysymysten kokoonpanossa olevan assosiaatiokomitean on annettava myönteinen lausunto, jotta kattavaa etenemissuunnitelmaa voidaan pitää viiteasiakirjana täytäntöönpanoprosessia varten eli julkisiin hankintoihin liittyvän lainsäädännön lähentämiseksi unionin säännöstöön.

               (4)Lainsäädännön lähentämisen unionin säännöstöön on sopimuksen 146 artiklan 2 kohdan mukaisesti määrä toteuttaa peräkkäisissä vaiheissa sopimuksen liitteessä XVI-B olevan aikataulun mukaisesti. Kunkin vaiheen täytäntöönpanoa olisi arvioitava sopimuksen 408 artiklan 4 kohdan mukaisessa kauppaan liittyvien kysymysten kokoonpanossa olevassa assosiaatiokomiteassa, ja kyseisen komitean annettua myönteisen arvioinnin vastavuoroinen markkinoillepääsy myönnetään tämän sopimuksen liitteen XVI-B mukaisesti.

               (5)Kauppaan liittyvien kysymysten kokoonpanossa olevan assosiaatiokomitean on määrä hyväksyä työjärjestyksen vahvistamisesta 17 päivänä marraskuuta 2014 annetun EU–Georgia-assosiaationeuvoston päätöksen N:o 1/2014 liitteessä II olevan 11 artiklan 2 kohdan mukainen päätös, jossa annetaan lausunto Georgian viranomaisten hyväksymästä etenemissuunnitelmasta ja arvio Georgian lainsäädännön tähänastisesta lähentämisestä unionin lainsäädäntöön sopimuksen liitteessä XVI-B vahvistetun 1. vaiheen päättyessä. Georgian hallitus hyväksyi etenemissuunnitelman pitkälle menevää ja laaja-alaista vapaakauppa-aluetta (DCFTA) koskevan sopimuksen soveltamisalaan kuuluvien Georgian ja EU:n välisten velvoitteiden mukaisista julkisten hankintojen alalle suunnitteluista muutoksista 31 päivänä maaliskuuta 2016 annetulla Georgian valtioneuvoston asetuksella nro 536, sellaisena kuin se on muutettuna 22 päivänä tammikuuta 2018 annetulla Georgian valtioneuvoston asetuksella nro 154 ja 12 päivänä kesäkuuta 2020 annetulla Georgian valtioneuvoston asetuksella nro 974.

               (6)Kun 1. vaiheen päätökseen saattaminen on todettu, assosiaationeuvoston olisi tehtävä työjärjestyksestä 17 päivänä marraskuuta 2014 annetun EU–Georgia-assosiaationeuvoston päätöksen N:o 1/2014 liitteessä I olevan 11 artiklan 2 kohdan mukainen päätös vastavuoroisen markkinoillepääsyn myöntämisestä sopimuksen liitteen XVI-B mukaisesti keskushallinnon viranomaisten tavarahankintoihin.

               (7)On aiheellista vahvistaa kauppaan liittyvien kysymysten kokoonpanossa olevassa assosiaatiokomiteassa ja assosiaationeuvostossa unionin puolesta otettava kanta, koska suunnitellut päätökset tulevat olemaan unionia sitovia,

               ON HYVÄKSYNYT TÄMÄN PÄÄTÖKSEN:

               1 artikla

               Kauppaan liittyvien kysymysten kokoonpanossa olevassa assosiaatiokomiteassa unionin puolesta otettava kanta Georgian hallituksen hyväksymään kattavaan etenemissuunnitelmaan ja pitkälle menevää ja laaja-alaista vapaakauppa-aluetta koskevan sopimuksen liitteessä XVI-B vahvistetun 1. vaiheen päätökseen saattaminen perustuvat tämän päätöksen liitteessä I olevaan kauppaan liittyvien kysymysten kokoonpanossa olevan assosiaatiokomitean päätösluonnokseen.

               2 artikla

               Assosiaationeuvostossa unionin puolesta otettava kanta vastavuoroisen markkinoillepääsyn myöntämiseen liitteen XVI-B mukaisesti perustuu tämän päätöksen liitteessä II olevaan assosiaationeuvoston päätösluonnokseen.

               3 artikla

               Kun 1 artiklassa tarkoitettu kauppaan liittyvien kysymysten kokoonpanossa olevan assosiaatiokomitean päätös ja 2 artiklassa tarkoitettu assosiaationeuvoston päätös on hyväksytty, ne julkaistaan Euroopan unionin virallisessa lehdessä.

               4 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 261, 30.8.2014, s. 744.

                     (2)

                        Unionin tuomioistuimen tuomio, 7. lokakuuta 2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (3)

                        EUVL L 261, 30.8.2014, s. 4.

                     (4)

                        Neuvoston päätös (EU) 2016/838, annettu 23 päivänä toukokuuta 2016, Euroopan unionin, Euroopan atomienergiayhteisön ja niiden jäsenvaltioiden sekä Georgian välisen assosiaatiosopimuksen tekemisestä Euroopan unionin puolesta (EUVL L 141, 28.5.2016, s. 26).

    ---documentbreak---

               EUROOPAN KOMISSIO
            Bryssel 22.3.2021
            COM(2021) 132 final
            LIITTEET
            asiakirjaan
            Ehdotus neuvoston päätökseksi
            Euroopan unionin, Euroopan atomienergiayhteisön ja niiden jäsenvaltioiden sekä Georgian välisellä assosiaatiosopimuksella perustetussa kauppaan liittyvien kysymysten kokoonpanossa olevassa assosiaatiokomiteassa Euroopan unionin puolesta otettavasta kannasta Georgian hallituksen hyväksymää julkisiin hankintoihin liittyvän lainsäädännön täytäntöönpanemiseksi laadittua kattavaa etenemissuunnitelmaa koskevaan myönteiseen lausuntoon ja assosiaatiosopimuksen liitteessä XVI-B vahvistetun 1. vaiheen päätökseen saattamisen tunnustamisesta

               LIITE I

               kauppaan liittyvien kysymysten kokoonpanossa olevan assosiaatiokomitean päätös N:o …./2021,

               annettu xx.xx.2021,

               Euroopan unionin, Euroopan atomienergiayhteisön ja niiden jäsenvaltioiden sekä Georgian välisen assosiaatiosopimuksen liitteessä XVI-B vahvistettua 1. vaihetta koskevasta myönteisestä arvioinnista

               KAUPPAAN LIITTYVIEN KYSYMYSTEN KOKOONPANOSSA OLEVA ASSOSIAATIOKOMITEA, joka

               ottaa huomioon Euroopan unionin, Euroopan atomienergiayhteisön ja niiden jäsenvaltioiden sekä Georgian välisen assosiaatiosopimuksen ja erityisesti sen 146 artiklan,

               sekä katsoo seuraavaa:

               (1)Euroopan unionin, Euroopan atomienergiayhteisön ja niiden jäsenvaltioiden sekä Georgian välinen assosiaatiosopimus, jäljempänä ’sopimus’, allekirjoitettiin 27 päivänä kesäkuuta 2014, ja se tuli voimaan 1 päivänä heinäkuuta 2016.

               (2)Sopimuksen johdanto-osassa tunnustetaan Georgian sitoutuminen lähentämään asteittain asiaankuuluvia aloja koskevaa lainsäädäntöään unionin lainsäädäntöön sopimuksen mukaisesti ja panemaan se tehokkaasti täytäntöön, mikä edistää Georgian tiiviimpää poliittista assosioitumista ja taloudellista yhdentymistä unioniin kaikkien Georgian kansalaisten eduksi, mukaan lukien konfliktin jakamat yhteisöt.

               (3)Sopimuksen 147 artiklan mukaisesti osapuolet sopivat, että niiden markkinoiden tehokas ja vastavuoroinen avautuminen tapahtuu asteittain ja samanaikaisesti.

               (4)Sopimuksen 146 artiklan mukaisesti Georgian olisi varmistettava, että sen julkisia hankintoja koskeva lainsäädäntö lähennetään asteittain julkisia hankintoja koskevaan unionin säännöstöön ja että lähentäminen unionin säännöstöön toteutetaan peräkkäisissä vaiheissa sopimuksen, sellaisena kuin se on muutettuna 18 päivänä lokakuuta 2019 annetulla kauppaan liittyvien kysymysten kokoonpanossa olevan EU–Georgia-assosiaatiokomitean päätöksellä N:o 2/2019
                  1
               , liitteessä XVI-B vahvistettua aikataulua noudattaen.

               (5)Sopimuksen 146 artiklan mukaisesti kauppaan liittyvien kysymysten kokoonpanossa oleva assosiaatiokomitea tekee päätöksen kustakin sopimuksen liitteessä XVI-B vahvistetusta vaiheesta mainitun komitean antaman myönteisen arvion perusteella.

               (6)Sopimuksen, sellaisena kuin se on muutettuna 18 päivänä lokakuuta 2019 annetulla kauppaan liittyvien kysymysten kokoonpanossa olevan assosiaatiokomitean päätöksellä N:o 2/2019, liitteessä XVI-B vahvistetaan vaatimukset, jotka Georgian on täytettävä 1. vaiheen päätökseen saattamiseksi,

               ON HYVÄKSYNYT TÄMÄN PÄÄTÖKSEN:

               1 artikla

               Annetaan myönteinen lausunto kattavasta etenemissuunnitelmasta, jonka Georgian hallitus on hyväksynyt ”pitkälle menevää ja laaja-alaista vapaakauppa-aluetta (DCFTA) koskevan sopimuksen soveltamisalaan kuuluvien Georgian ja EU:n välisten velvoitteiden mukaisista julkisten hankintojen alalle suunnitteluista muutoksista” 31 päivänä maaliskuuta 2016 annetulla Georgian valtioneuvoston asetuksella nro 536, sellaisena kuin se on muutettuna 22 päivänä tammikuuta 2018 annetulla Georgian valtioneuvoston asetuksella nro 154 ja 12 päivänä kesäkuuta 2020 annetulla Georgian valtioneuvoston asetuksella nro 974.

               2 artikla

               Annetaan tämän päätöksen liitteessä esitettyjen syiden perusteella myönteinen arvio siitä, että Georgia on saattanut päätökseen sopimuksen liitteessä XVI-B vahvistetun 1. vaiheen.

               3 artikla

               Tämä sopimus on laadittu bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin, viron ja georgian kielellä, ja jokainen teksti on yhtä todistusvoimainen.

               4 artikla

               Tämä päätös tulee voimaan päivänä, jona se hyväksytään.

               Tehty …

                        Kauppaan liittyvien kysymysten kokoonpanossa olevan

                        assosiaatiokomitean puolesta

                        Puheenjohtaja

                        Sihteerit

               LIITE

               Pitkälle menevää ja laaja-alaista vapaakauppa-aluetta, jäljempänä ’DCFTA’, koskevan sopimuksen julkisia hankintoja koskevassa 8 luvussa tarkoitetun liitteen XVI-B mukaisesti 1. vaiheen päätökseen saattaminen edellyttää seuraavien vaatimusten täyttymistä:

               (1)Sopimuksen 143 artiklan 2 kohdan ja 144 artiklan täytäntöönpano;

               (2)Sopimuksen 145 artiklassa määrätyn uudistusstrategian hyväksyminen.

               Ad 1) a) Ensimmäisen vaatimuksen osalta 143 artiklan 2 kohdassa todetaan, että ”Georgia nimittää erityisesti:

               (a)keskushallinnon tason toimeenpanevan elimen, jonka tehtävänä on taata johdonmukainen politiikka ja sen toteutus kaikilla julkisiin hankintoihin liittyvillä aloilla. Kyseinen elin helpottaa ja koordinoi tämän luvun täytäntöönpanoa ja ohjaa asteittaista lähentämistä tämän sopimuksen liitteessä XVI-B tarkoitettuun unionin säännöstöön;

               (b)puolueettoman ja riippumattoman elimen, jonka tehtävänä on hankintaviranomaisten tai -yksiköiden julkisten hankintojen yhteydessä tekemien päätösten uudelleentarkastelu. Tässä yhteydessä ”riippumaton” tarkoittaa sitä, että elimen on oltava julkinen viranomainen, joka on erillinen kaikista hankintayksiköistä ja talouden toimijoista. Kyseisen elimen tekemiin päätöksiin voidaan soveltaa oikeudellista valvontaa.”

               Sopimuksen 143 artiklan 2 kohdan a alakohdassa määrätty vaatimus täytettiin 23 päivänä huhtikuuta 2014 annetulla valtioneuvoston asetuksella nro 306.

               Georgian keskushallinnon tason toimeenpaneva elin, jonka tehtävänä on taata johdonmukainen politiikka ja sen toteutus kaikilla julkisiin hankintoihin liittyvillä aloilla, on Georgian valtion hankintavirasto, jäljempänä ’SPA’. SPA on julkisoikeuden mukainen itsenäinen juridinen yksikkö, jolla on valtuudet varmistaa julkisia hankintoja koskevan lain, jäljempänä ’PPL-laki’, määräysten noudattaminen ja noudattaminen.

               Valtion hankintavirasto perustettiin 5 päivänä kesäkuuta 2001 annetulla Georgian presidentin asetuksella nro 223, joka perustui Georgian parlamentin 9 päivänä joulukuuta 1998 hyväksymään PPL-lakiin. Myöhemmin SPA ja Georgian kilpailuvirasto, jäljempänä ’GCA’, yhdistettiin. Assosiaatiosopimuksen allekirjoittamisen jälkeen SPA ja GCA on jaettu kahdeksi erilliseksi elimeksi, jotta DCFTA-sopimuksen vaatimukset täyttyisivät kaikilta osin. Näin ollen SPA:n nykyinen asema määritettiin 23 päivänä huhtikuuta 2014 annetulla Georgian valtioneuvoston asetuksella nro 306.

               SPA:n toimintaa ohjaavat Georgian perustuslaki, kansainväliset sopimukset, kuten assosiaatiosopimus ja DCFTA-sopimus sekä SPA:ta koskeva laki ja SPA:n perussääntö. Georgian hallitus valvoo SPA:n toimintaa. Georgian hallitus myös hyväksyy SPA:n rakenteen ja perussäännön.

               Pääministeri nimittää ja erottaa SPA:n puheenjohtajan.

               SPA:n henkilöstö otetaan palvelukseen ja ylennetään työlainsäädännön mukaisesti. Vakinaista henkilöstöä on tällä hetkellä 123, joista 22 on palkattu määräaikaisella sopimuksella, mikä vaikuttaa riittävältä SPA:n nykyisin hoitamiin tehtäviin nähden.

               SPA on saanut Georgian valtionhallinnossa sekä kansainvälisissä rahoituslaitoksissa, avunantajayhteisössä ja kansainvälisissä sidosryhmissä hyvän maineen elimenä, joka hoitaa tehtävänsä ja kantaa vastuunsa tehokkaalla ja vaikuttavalla tavalla. SPA:lla on keskeinen asema DCFTA-velvoitteiden täyttämisen helpottamisessa ja koordinoinnissa, ja se ohjaa Georgian lainsäädännön asteittaista lähentämistä DCFTA-sopimuksen liitteessä XVI-B tarkoitettuun unionin säännöstöön. SPA:lla on valmiudet tukea tehokkaasti Georgian julkisia hankintoja koskevan järjestelmän (mukaan lukien lainsäädäntöympäristö ja koko ekosysteemi) kehittämistä.

               SPA:ta koskevassa laissa sille annetut tehtävät kattavat yleiset vaatimukset, joita suositellaan tällaisia elimiä koskevissa kansainvälisissä käytännöissä oikeudellisen kehyksen parantamiseksi sekä hankintaviranomaisten ja talouden toimijoiden toiminnallisten valmiuksien tehostamiseksi. SPA hoitaa sääntely-, seuranta-, neuvonta- ja koulutustehtävät asianmukaisesti.

               Lisäksi SPA:lle kuuluvat seuraavat toiminnot:

               ·julkisia hankintoja koskevan prosessin seuraaminen;

               ·alemman tason säädösten valmistelu ja antaminen julkisia hankintoja koskevan prosessin hallinnoimiseksi;

               ·hankintajärjestelmän tilanteen tutkiminen ja arviointi hankintaviranomaisilta saatujen raporttien perusteella ja ehdotusten tekeminen Georgian hallitukselle asiaankuuluvien päätösten tekemiseksi;

               ·vakio- ja erityiskoulutusohjelmien ja metodologisten välineiden valmistelu sekä seminaarien ja koulutuksen järjestäminen keskusviranomaisille, paikallisille itsehallintoviranomaisille, tiedotusvälineiden edustajille ja muille asiasta kiinnostuneille henkilöille;

               ·yhdennetyn hankintatietokannan perustaminen, päivittäminen ja valvominen;

               ·neuvontapalvelujen tarjoaminen hankintaviranomaisille;

               ·nykyaikaisen tieto- ja viestintätekniikan käyttöönoton tukeminen hankintajärjestelmässä;

               ·julkisten hankintojen yhdennetyn tietojärjestelmän toiminnan tukeminen ja sähköisen asiakirjavirran varmistaminen hankintamenettelyjen aikana;

               ·hankintamenettelyjen aikana syntyneiden riitojen käsitteleminen;

               ·hankintamenettelyjen lainmukaisuuden valvominen ja hankintamenettelyjen sääntelypolitiikan määrittäminen;

               ·mustan ja valkoisen listan ylläpitäminen;

               ·hankintakohteen tunnistaminen ja/tai liittäminen luokitusjärjestelmään;

               ·tiettyjä hankintakohteita koskevien konsolidoitujen tarjouskilpailujen järjestäminen;

               ·vuosikertomuksen laatiminen omasta toiminnastaan ja sen toimittaminen Georgian hallitukselle kunkin vuoden 15. toukokuuta mennessä ja julkaiseminen SPA:n verkkosivustolla.

               Sopimuksen 143 artiklan 2 kohdan b alakohdassa määrätty vaatimus täytettiin 2 päivänä heinäkuuta 2020 annetulla Georgian lailla nro 6730.

               Mainitulla lailla kumottiin entinen muutoksenhakuelin (riitojenratkaisuneuvosto) ja perustettiin uusi riippumaton ja puolueeton julkinen elin. Uusi hallintoelin toimii tutkintaelimenä, joka käsittelee julkisia hankintoja, julkisen ja yksityisen sektorin kumppanuuksia sekä käyttöoikeussopimuksia koskevia valituksia. Muutokset koskivat myös tapauksia, joissa hankintasopimuksia tehdään ”yksinkertaistetuilla” (suorilla ja yhdestä lähteestä tulevilla) menettelyillä. Esimerkkinä mainittakoon menettely, jossa haetaan valtion hankintaviraston hyväksyntää julkisten hankintojen toteuttamiseksi ”yksinkertaistetuilla” hankinnoilla ”asian kiireellisyyden vuoksi”.

               Sopimuksen 143 artiklan 2 kohdan b alakohdassa edellytettyä riippumattomuutta ja puolueettomuutta koskevat asianmukaiset takeet vahvistetaan 2 päivänä heinäkuuta 2020 annetussa Georgian laissa nro 6730.

               Ad 1) b) Mitä tulee ensimmäisen vaatimuksen toiseen osaan, sopimuksen 144 artiklan mukaan osapuolten on täytettävä kaikki hankintasopimusten tekemistä koskevat perussäännöt julkaisemista, hankintasopimusten tekemistä ja oikeussuojaa koskevien mainitun artiklan 2–15 kohdan mukaisesti. Nämä perussäännöt johtuvat suoraan julkisia hankintoja koskevista säännöistä ja periaatteista, sellaisina kuin ne sisältyvät julkisia hankintoja koskevaan unionin säännöstöön, mukaan lukien syrjimättömyyden, tasa-arvoisen kohtelun, avoimuuden ja suhteellisuuden periaate.

               Kyseiset periaatteet on sisällytetty Georgian julkisia hankintoja koskeviin sääntöihin, sillä Georgia otti käyttöön sähköisen hankintajärjestelmän vuonna 2010 ja hyväksyi 6. huhtikuuta 2017 lain nro 617 julkisista hankinnoista annetun lain muuttamisesta.

               Georgia otti vuonna 2010 käyttöön sähköisen hankintajärjestelmän luomalla ”GE–GP-järjestelmän” eli Georgian julkisia hankintoja koskevan yhdennetyn tietojärjestelmän. Sähköisen hankintajärjestelmän käyttöönoton jälkeen 100 prosenttia Georgian julkisista hankinnoista on toteutettu kyseisen järjestelmän kautta, mikä varmistaa avoimuuden ja edistää kilpailua. Sähköisen hankintajärjestelmän avoimuus on täysin EU:n julkaisuperiaatteiden mukainen, sillä kaikki hankintailmoituksiin ja hankintasopimusten tekemiseen liittyvät tiedot ovat täysin avoimia ilman rajoituksia.

               SPA laati PPL-lain muuttamista koskevan luonnoksen täyttääkseen joitakin muita sopimuksen 144 artiklassa määrättyjä perusvaatimuksia ja korjatakseen PPL-laissa olevat vaatimustenvastaiset kohdat. Georgian hallitus hyväksyi ehdotetut muutokset jo joulukuussa 2016 ja toimitti ne tämän jälkeen Georgian parlamentille. Georgian parlamentti hyväksyi kyseiset muutokset 6 päivänä huhtikuuta 2017 Georgian lailla nro 617. Muutokset koskivat seuraavia: a) perusperiaatteet; b) tekniset eritelmät; ja c) määräajat.

               (a)PPL-lain muutos koski sen 2 artiklan c alakohtaa ja 13 artiklaa. Muutoksella otettiin käyttöön yhdenvertaisen kohtelun ja suhteellisuuden periaatteet, joita kyseisessä laissa ei ollut aiemmin mainittu.

               (a)PPL-lain muutos koski myös sen 12-1 artiklan 6 kohtaa. Muutoksella otettiin käyttöön suorituskyvyn yleinen kuvaus sekä tekniset ja/tai toiminnalliset kriteerit rakennusurakoiden ja tavara- ja palveluhankintojen ominaisuuksien määrittelemiseksi. Uuden määräyksen nojalla hankintaviranomaiset voivat laatia eritelmiä suorituskyvyn ja teknisten ja/tai toiminnallisten kriteerien perusteella, minkä ansiosta voidaan jättää tarjouksia, joissa otetaan huomioon markkinoilla olevien teknisten ratkaisujen moninaisuus. Muutoksen myötä tarjousvaatimuksia laadittaessa etusija annetaan suorituskyvylle ja toiminnallisille kriteereille.

               (b)Muutoksella otettiin käyttöön kohtuulliset määräajat tarjouspyynnön tekemiselle ja tarjouskilpailun ehtoihin tutustumiselle.

               Kyseiset PPL-lain muutokset tulivat voimaan 19 päivänä heinäkuuta 2017. Uusilla muutoksilla on pidennetty myös unionin kynnysarvojen alapuolelle jäävien tarjousten jättämisen määräaikoja. Tällä hetkellä kaikkien unionin kynnysarvon ala- ja yläpuolelle jäävien menettelyjen määräajat ovat seuraavat:

                        Menettely

                        Kohde

                        Rahamääräinen kynnysarvo

                        Määräaika

                        Sähköinen tarjous

                        Tavara- ja palveluhankintasopimukset

                        5 000 – 150 000 GEL

                        7 vrk

                        Vähintään 150 000 GEL

                        10 vrk

                        Rakennusurakkasopimukset

                        5 000 – 300 000 GEL

                        10 vrk

                        Vähintään 300 000 GEL

                        20 vrk

                        EU:n kynnysarvo ylittyy

                        Tavara- ja palveluhankintasopimukset

                        Vähintään 135 000 euroa

                        30 vrk

                        Rakennusurakkasopimukset

                        Vähintään 5 225 000 euroa

               Ad 2) Sopimuksen liitteessä XVI-B vahvistettua 1. vaihetta koskevan toisen vaatimuksen osalta on tarpeen hyväksyä sopimuksen 145 artiklassa määrätty etenemissuunnitelma. Assosiaatiosopimuksen 145 artiklan 1 kohdassa määrätään, että Georgia toimittaa ennen asteittaisen lähentämisen aloittamista kauppaan liittyvien kysymysten kokoonpanossa olevalle assosiaatiokomitealle kattavan etenemissuunnitelman sopimuksen IV osaston 8 luvun täytäntöönpanemiseksi sekä aikataulut ja välitavoitteet. Kyseinen asiakirja, jonka on sopimuksen mukaan noudatettava liitteessä XVI-B vahvistettuja vaiheita ja aikatauluja, sisältää kaikki lainsäädännön lähentämistä unionin säännöstöön ja institutionaalisten valmiuksien kehittämistä koskevat uudistukset.

               Georgian hallitus hyväksyi 31 päivänä maaliskuuta 2016 asetuksen nro 536 DCFTA-sopimuksen soveltamisalaan kuuluvien Georgian ja EU:n välisten velvoitteiden mukaisista julkisten hankintojen alalle suunnitteluista muutoksista tehdyn etenemissuunnitelman hyväksymisestä. Mainittua asetusta muutettiin 22 päivänä tammikuuta 2018 annetulla valtioneuvoston asetuksella nro 154 ja 12 päivänä kesäkuuta 2020 annetulla valtioneuvoston asetuksella nro 974.

               Kyseinen etenemissuunnitelma sisältää kaikki uudistukset, jotka koskevat lainsäädännön lähentämistä unionin säännöstöön ja institutionaalisten valmiuksien kehittämistä, ja siinä noudatetaan sopimuksen liitteessä XVI-B vahvistettuja vaiheita ja aikatauluja sopimuksen 145 artiklan mukaisesti.

               LIITE II

               EU–GEORGIA-assosiaationeuvoston päätös N:o  .../2021,

               annettu xx.xx.2021,

               vastavuoroisen markkinoillepääsyn myöntämisestä keskushallinnon viranomaisten tavarahankinnoille Euroopan unionin, Euroopan atomienergiayhteisön ja niiden jäsenvaltioiden sekä Georgian välisen assosiaatiosopimuksen liitteen XVI-B mukaisesti

               ASSOSIAATIONEUVOSTO, joka

               ottaa huomioon Euroopan unionin, Euroopan atomienergiayhteisön ja niiden jäsenvaltioiden sekä Georgian välisen assosiaatiosopimuksen ja erityisesti sen 146 ja 406 artiklan sekä 419 artiklan 5 kohdan,

               sekä katsoo seuraavaa:

               (1)Euroopan unionin, Euroopan atomienergiayhteisön ja niiden jäsenvaltioiden sekä Georgian välinen assosiaatiosopimus, jäljempänä ’sopimus’, allekirjoitettiin 27 päivänä kesäkuuta 2014, ja se tuli voimaan 1 päivänä heinäkuuta 2016.

               (2)Sopimuksen johdanto-osassa tunnustetaan Georgian sitoutuminen lähentämään asteittain asiaankuuluvia aloja koskevaa lainsäädäntöään unionin lainsäädäntöön sopimuksen mukaisesti ja panemaan se tehokkaasti täytäntöön, mikä edistää Georgian tiiviimpää poliittista assosioitumista ja taloudellista yhdentymistä unioniin kaikkien Georgian kansalaisten eduksi, mukaan lukien konfliktin jakamat yhteisöt.

               (3)Sopimuksen 147 artiklan mukaisesti osapuolet sopivat, että niiden markkinoiden tehokas ja vastavuoroinen avautuminen tapahtuu asteittain ja samanaikaisesti.

               (4)Sopimuksen 146 artiklan mukaisesti Georgian olisi varmistettava, että sen julkisia hankintoja koskeva lainsäädäntö lähennetään asteittain julkisia hankintoja koskevaan unionin säännöstöön ja että lähentäminen unionin säännöstöön toteutetaan peräkkäisissä vaiheissa sopimuksen, sellaisena kuin se on muutettuna 18 päivänä lokakuuta 2019 annetulla kauppaan liittyvien kysymysten kokoonpanossa olevan EU–Georgia-assosiaatiokomitean päätöksellä N:o 2/2019
                  2
               , liitteessä XVI-B vahvistettua aikataulua noudattaen. [Päivämäärä] tehdyn kauppaan liittyvien kysymysten kokoonpanossa olevan assosiaatiokomitean päätöksen [1/2021] mukaisesti kauppaan liittyvien kysymysten kokoonpanossa oleva assosiaatiokomitea on antanut myönteisen arvion siitä, että Georgia on saattanut päätökseen sopimuksen liitteessä XVI-B vahvistetun 1. vaiheen.

               (5)Sopimuksen 419 artiklan 5 kohdan mukaisesti assosiaationeuvoston olisi sille sopimuksen 406 ja 408 artiklassa annetun toimivallan nojalla päätettävä markkinoiden avaamisen laajentamisesta sopimuksen IV osastossa (Kauppa ja kaupan liitännäistoimenpiteet) määrätyn mukaisesti,

               ON HYVÄKSYNYT TÄMÄN PÄÄTÖKSEN:

               1 artikla

               Myönnetään vastavuoroinen markkinoillepääsy Georgialle keskushallinnon julkisiin hankintoihin Euroopan unionissa ja Euroopan unionille keskushallinnon julkisiin hankintoihin Georgiassa sopimuksen 429 artiklassa määritellyillä alueilla.

               2 artikla

               Tämä sopimus on laadittu bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin, viron ja georgian kielellä, ja jokainen teksti on yhtä todistusvoimainen.

               3 artikla

               Tämä päätös tulee voimaan päivänä, jona se hyväksytään.

               Tehty …

                        Assosiaationeuvoston puolesta

                        Puheenjohtaja

                        Sihteerit

                     (1)

                        EUVL L 296, 15.11.2019, s. 33.

                     (2)

                        EUVL L 296, 15.11.2019, s. 33.